Document ID: 31998R0779

Uredba Sveta (ES) št. 779/98
z dne 7. aprila 1998
o uvozu kmetijskih proizvodov s poreklom iz Turčije v Skupnost ter o razveljavitvi Uredbe (EGS) št. 4115/86 in spremembi Uredbe (ES) št. 3010/95
SVET EVROPSKE UNIJE JE
ob upoštevanju Pogodbe o ustanovitvi Evropske skupnosti in zlasti člena 113 Pogodbe,
ob upoštevanju predloga Komisije,
ker Sklep št. 1/98 Pridružitvenega sveta ES-Turčija z dne 25. februarja 1998 o trgovinskem režimu za kmetijske proizvode vzpostavlja sistem preferencialov za uvoz kmetijskih proizvodov s poreklom iz Turčije v Skupnost; ker bi bilo treba Skupnosti omogočiti, da sprejme posebna podrobna pravila za uporabo tega novega uvoznega režima, brez poseganja v člena 6 in 7 Uredbe Sveta (ES) št. 1981/94 z dne 25. julija 1994 o odprtju in upravljanju tarifnih kvot Skupnosti za nekatere proizvode s poreklom iz Alžirije, Cipra, Egipta, Izraela, Jordanije, Malte, Maroka, Zahodnega brega in območja Gaze, Tunizije in Turčije ter o podrobnih pravilih za podaljšanje in prilagajanje teh tarifnih kvot [1];
ker je v primeru proizvodov, za katere predpisi Skupnosti zahtevajo upoštevanje določene uvozne cene, pri uporabi preferencialnega tarifnega sistema treba te cene spoštovati;
ker Uredba (EGS) št. 4115/86 [2] določa režim za uvoz kmetijskih proizvodov s poreklom iz Turčije v Skupnost na podlagi Sklepa št. 1/80 Pridružitvenega sveta ES-Turčija; ker so bile določbe tega sklepa, ki se nanašajo na kmetijstvo, razveljavljene s Sklepom št. 1/98 Pridružitvenega sveta ES-Turčija; ker bi bilo treba zato razveljaviti Uredbo (EGS) št. 4115/86;
ker bi bilo treba odpraviti tarifne koncesije za tri proizvode s poreklom iz Turčije, določene v Uredbi Sveta (ES) št. 3010/95 z dne 18. decembra 1995 o popolni ali delni začasni opustitvi carin za nekatere proizvode, ki sodijo v poglavja 1 do 24 in poglavja 27 Kombinirane nomenklature, s poreklom iz Malte in Turčije [3];
ker se sklep Pridružitvenega sveta uporablja od 1. januarja 1998; ker bi morala glede na nujnost ta uredba začeti veljati z dnem objave v Uradnem listu Evropskih skupnosti,
SPREJEL NASLEDNJO UREDBO:
Člen 1
Za proizvode iz Priloge II k Pogodbi ES s poreklom iz Turčije, za katere je dovoljen uvoz v Skupnost pod pogoji, določenimi v Sklepu št. 1/98 Pridružitvenega sveta ES-Turčija, se sprejmejo podrobna pravila za uporabo uvoznega režima, v skladu s postopkom iz člena 38 Uredbe Sveta št. 136/66/EGS z dne 22. septembra 1966 o vzpostavitvi skupne ureditve trga za olja in masti [4] ali, kadar je to primerno, iz ustreznih členov drugih predpisov o skupni ureditvi kmetijskih trgov brez poseganja v člena 6 in 7 Uredbe (ES) št. 1981/94.
Člen 2
V primeru proizvodov, za katere predpisi Skupnosti zahtevajo upoštevanje določene uvozne cene, je treba pri uporabi preferencialnega tarifnega sistema upoštevati to ceno.
V primeru ribiških proizvodov, za katere je določena referenčna cena, je treba pri uporabi preferencialnega tarifnega sistema upoštevati to ceno.
Člen 3
Razveljavi se Uredba (EGS) št. 4115/86.
Člen 4
Uredba (ES) št. 3010/95 se spremeni na naslednji način:
1. Naslov se nadomesti z naslednjim:
"Uredba Sveta (ES) št. 3010/95 z dne 18. decembra 1995 o popolni ali delni opustitvi carin za določene proizvode, ki se uvrščajo v poglavja 1 do 24 Kombinirane nomenklature, s poreklom iz Malte".
2. Člena 1 in 2 se nadomestita z naslednjim:
"Člen 1
Uvoz v Skupnost proizvodov s poreklom iz Malte, naštetih v Prilogi k tej uredbi, je predmet carin, navedenih za vsak izdelek.
Člen 2
Za uporabo te uredbe so pravila o poreklu blaga tista, ki v katerem koli danem trenutku veljajo za Sporazum o pridružitvi med Evropsko gospodarsko skupnostjo in Malto."
3. Priloga I o seznamu proizvodov, ki se uvrščajo v poglavja 1 do 24, s poreklom iz Malte se preimenuje v "Priloga".
4. Priloga II o seznamu proizvodov, ki se uvrščajo v poglavja 1 do 24, s poreklom iz Turčije, se razveljavi.
Člen 5
Ta uredba začne veljati na dan objave v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Luxembourgu, 7. aprila 1998

Labels: 3
15
18
6